בין עונתו השנייה לשלישית בפיטסבורג השתתף סמית' באליפות העולם בכדורסל 1986, כשחקן נבחרת ארצות הברית, לצדם של כוכבי מכללות נוספים כגון דייוויד רובינסון, קני סמית', דריק מקי וסטיב קר. לאורך הטורניר הוליך את קלעי נבחרתו, עם 15.0 נקודות בממוצע למשחק, והוביל אותה לזכייה במדליית הזהב. שנתיים לאחר מכן השתתף עם ארצות הברית בטורניר הכדורסל של אולימפיאדת סיאול (1988), וזכה עמה במדליית הארד לאחר שהפסידה בחצי הגמר מול נבחרת ברית המועצות, בה בלטו רימאס קורטינאיטיס, שרונאס מרצ'ולוניס וארבידאס סאבוניס. לאורך הטורניר היה סמית' הקלעי השביעי של נבחרתו, עם 7.8 נקודות בממוצע למשחק.